**ANEXĂ**

**( Anexă la Hotărârea Guvernului nr. 964/2000)**

**PLAN DE ACŢIUNE pentru protecția apelor împotriva poluării cu nitrați proveniți din surse agricole**

**Art.1**

Obiectivul Planului de acţiune pentru protecţia apelor împotriva poluării cu nitraţi proveniţi din surse agricole, denumit în continuare Plan de acţiune, este de:

a) a reduce poluarea apelor, provocată sau indusă de nitraţii proveniţi din surse agricole;

b) a preveni orice nouă poluare de acest tip.

**Art.2.**

Termenii şi expresiile utilizate în Planul de acţiune se definesc după cum urmează:

a*)ape subterane* - toate apele care se află sub suprafaţa terenului, în zone saturate şi în contact direct cu solul sau cu subsolul;

b)*apă dulce* - apă cu conţinut scăzut de săruri, care îndeplineşte condiţiile pentru a fi captată, tratată şi utilizată în scop potabil;

c)*compuşi ai azotului* - orice substanţe conţinând azot, cu excepţia azotului molecular;

d)*şeptel* - toate animalele deținute sau crescute pentru folosinţă sau profit;

e)*îngrăşământ* – produs natural sau de sinteză, de origine minerală sau/și organică, simplu sau complex, care se aplică sub formă lichidă, semifluidă sau solidă în sol, la suprafață sau foliar în scopul sporirii fertilității solului și asigurării unei dezvoltări și creșteri normale a plantelor;

f) *îngrășământ chimic*- orice îngrășământ obținut printr-un proces industrial chimic;

g) *îngrăşământ de origine animală* - produs secundar de excreţie de la şeptel sau de la păsări ori un amestec între acest produs şi aşternutul de la animale;

h*)aplicare pe teren* - administrarea pe teren a îngrăşămintelor prin diferite metode cum ar fi: împrăştiere la suprafaţa terenului, încorporare în sol prin îngropare, prin amestecare cu solul, prin injectare în sol;

i) *eutrofizare* - îmbogăţirea apelor de suprafaţă cu compuşi ai azotului şi fosforului, cauzând o dezvoltare accelerată şi masivă a algelor şi a vegetaţiei subacvatice, asociată cu deteriorarea echilibrului biologic şi a calităţii apei;

j*) poluare cu nitraţi* - descărcarea, directă sau indirectă, în apele subterane sau de suprafaţă de compuşi ai azotului care provin din surse agricole, ale cărei urmări pot fi: afectarea stării de sănătăte a populației, afectarea organismelor vii şi a ecosistemelor acvatice, limitarea folosințelor apei ;

k) *zonă vulnerabilă* - suprafețe de teren de pe teritoriul țării care drenează apele poluate sau expuse poluării cu nitrați din surse agricole și care contribuie la poluarea acestor ape.

**Art.3**

(1) În termen de un an de la data intrării în vigoare a prezentului Plan de acţiune, autoritatea publică centrală din domeniul apelor, pe baza datelor şi a informaţiilor furnizate prin Sistemul naţional de monitoring integrat al apelor şi cu sprijinul Administraţiei Naţionale "Apele Române", identifică apele afectate de poluarea cu nitraţi din surse agricole şi apele care ar putea fi poluate, dacă nu se iau măsurile prevăzute la art.5. Identificarea acestor categorii de ape se face pe baza criteriilor prevăzute în anexa nr.1.

**(**2) În termen de 2 ani de la data intrării în vigoare a prezentului Plan de acţiune autoritățile publice centrale din domeniul apelor, agriculturii și sănătății desemnează toate zonele vulnerabile care drenează în apele identificate potrivit alin. (1) şi care contribuie la poluarea acestora.

(3)Autoritatea publică centrală din domeniul apelor notifică Comisiei Europene zonele vulnerabile prevăzute la alin. (2), în termen de 6 luni de la data aderării României la Uniunea Europeană.

(4)În cazul în care apele prevăzute la alin. (1) sunt poluate de apele dintr-un stat membru care sunt drenate direct sau indirect, autoritatea publică centrală din domeniul apelor poate notifica aceste fapte celuilalt stat membru, precum şi Comisiei Europene.

(5)Statele membre implicate procedează, acolo unde este cazul împreună cu Comisia Europeană, la punerea de acord necesară pentru identificarea surselor poluării şi a măsurilor care trebuie luate pentru protejarea apelor afectate, în sensul asigurării conformării cu prevederile legale.

(6)Autoritățile publice centrale din domeniul apelor, agriculturii și sănătății reexaminează și, dacă este necesar, revizuiesc sau completează, cel puțin o dată la 4 ani, lista cuprinzând zonele vulnerabile, analizând şi luând în considerare schimbările şi factorii neprevăzuţi în momentul alcătuirii acesteia.

(7) Autoritatea publică centrală din domeniul apelor notifică Comisiei Europeane orice revizuire sau adaos adus listei cu desemnările zonelor vulnerabile la nitraţi din surse agricole în termen de 6 luni de la decizia luată.

(8) Autoritățile publice centrale din domeniul apelor, agriculturii și sănătății sunt scutite de obligaţia de a redesemna zone vulnerabile specifice dacă stabilesc şi aplică pe întreg teritoriul lor naţional programele de acţiune prevăzute la art.5.

**Art.4.**

(1)În scopul asigurării, pentru toate categoriile de ape, a unui nivel general de protecţie împotriva poluării, în termen de un an de la data intrării în vigoare a prezentului Plan de acţiune, Comisia stabilește**:**

a) un cod de bune practici agricole, care va fi pus în aplicare în mod voluntar de către fermieri și care trebuie să cuprindă cel puțin elementele enumerate la punctul A din Anexa nr. 3.

Codul va fi supus reactualizării în funcție de progresele în domeniu şi de apariția de noi tehnologii şi practici agricole cu impact redus asupra mediului;

b) dacă se consideră necesar, un program care prevede instruirea și informarea fermierilor în vederea promovării punerii în aplicare a codului de bune practici agricole.

(2) Autoritatea publică centrală din domeniul apelor notifică Comisiei Europene codul de bune practici agricole.

Aceste informații sunt incluse și în raportul prevăzut la art.9.

(3)În vederea elaborării codului de bune practici agricole prevăzut la alin. (1) lit. a), Comisia poate consulta institute sau persoane cu experiență în domeniul implementării Directivei Nitrați.

(4)Codul de bune practici agricole se aprobă prin ordin comun al conducătorului autorității publice centrale din domeniul apelor, al conducătorului autorității publice centrale din domeniul agriculturii și al conducătorului autorității publice centrale din domeniul sănătății.

**Art.5**

(1)În scopul realizării obiectivelor prevăzute la art. 1, în termen de maximum 2 ani de la desemnarea zonelor vulnerabile conform art. 3 alin. (2) şi, respectiv, în termen de maximum un an de la modificarea sau completarea listei cuprinzând zonele vulnerabile, conform art. 3 alin. (4), Comisia stabilește programe de acţiune referitoare la zonele vulnerabile desemnate sau la întreg teritoriu țării, după caz.

(2)Se întocmesc programe de acțiune pentru ansamblul zonelor vulnerabile de pe teritoriul țării, programe diferite pentru anumite zone vulnerabile, pentru porțiuni din zonele vulnerabile.

(3)Programele de acţiune iau în considerare:

a) datele ştiinţifice şi tehnice disponibile, în principal cele referitoare la aportul de nitraţi din surse agricole sau din alte surse;

b) condiţiile de mediu din regiunile vizate.

(4) Programele de acțiune se pun în practică într-un termen de 4 ani de la elaborarea lor și conțin următoarele măsuri obligatorii:

(a) măsurile prevăzute la anexa nr.4 ;

(b) măsurile adoptate în codul de bune practici agricole elaborate în conformitate cu prevederile art. 4, cu excepția acelora care au fost înlocuite cu măsurile menționate la anexa nr.4.

(5) În scopul implementării programelor de acţiune prevăzute la alin. (4) autoritățile publice centrale din domeniul apelor, agriculturii și sănătății stabilesc măsuri suplimentare sau acţiuni consolidate pe care le consideră necesare, dacă se constată în urma experienţei dobândite în cursul punerii în aplicare a programelor de acţiune, că măsurile luate nu vor fi suficiente pentru atingerea obiectivului prevăzut la art.1.

La alegerea acestor măsuri sau acţiuni, autoritățile publice centrale din domeniul apelor, agriculturii și sănătății ţin cont de eficiența şi de costul lor în raport cu alte măsuri preventive care ar putea fi adoptate.

(6) Autoritățile publice centrale din domeniul apelor, agriculturii și sănătății elaborează și pun în aplicare programe corespunzătoare de supraveghere și control pentru evaluarea eficienței programelor de acțiune prevăzute la alin. (1).

În cazul în care autoritățile publice centrale din domeniul apelor, agriculturii și sănătății au stabilit să pună în aplicare programe de acţiune pe ansamblul teritoriului naţional, supraveghează conţinutul de nitraţi al apelor (ape de suprafaţă şi ape subterane) la puncte de măsurare selecţionate, pentru a permite determinarea întinderii poluării apelor cu nitraţi din surse agricole.

(7) Comisia reexamineză şi, dacă este cazul, revizuiește programele de acţiune, inclusiv orice măsură suplimentară luată conform alin.(5), la cel puţin fiecare 4 ani.

Autoritatea publică centrală din domeniul apelor informează Comisia Europeană asupra oricărei modificări aduse programului de acţiune.

(8)Programul de acţiune se aprobă prin ordin comun al conducătorului autorităţii publice centrale din domeniul apelor, al conducătorului autorităţii publice centrale din domeniul agriculturii și autorității publice centrale din domeniul sănătății.

**Art.6.**

(1)În scopul stabilirii şi/sau revizuirii şi al completării listei cuprinzând zonele vulnerabile, autoritățile publice centrale din domeniul apelor, agriculturii și sănătății vor solicita factorilor abilitaţi prezentarea, în termen de un an de la data intrării în vigoare a prezentului Plan de acţiune şi periodic, o dată la 4 ani, unor rapoarte privind rezultatele acţiunilor de:

a)supraveghere a concentraţiei azotaţilor în apele dulci:

(i) care se realizează pe parcursul unui an, cel puţin o dată pe lună sau mai des în timpul perioadelor ploioase şi de inundaţii, în secţiunile de control reprezentative pentru apele de suprafaţă,

(ii) la intervale regulate, în punctele de control reprezentative pentru acvifere;

b) reluare a programelor de supraveghere care se face cel puțin o dată la 4 ani. În secțiunile de control în care concentraţia de nitraţi din toate probele anterioare s-a situat sub 25 mg/l şi nici un factor nou de creştere probabilă a conţinutului de nitraţi nu a apărut programul de supraveghere prevăzut la alin.(1) lit. a) se va realiza o dată la 8 ani.

c) verificare, o dată la 4 ani, a stării de eutrofizare a apelor dulci, tranzitorii şi a apelor din zona costieră.

(2) Metodele de măsurare şi analiză de referinţă sunt cele prevăzute în anexa nr. 2. Metodele de măsurare şi analiză de referinţă, corespunzătoare standardelor indicate, au caracter voluntar, iar alte metode alternative pot fi folosite dacă se demonstrează că au cel puțin aceeași limită aceeaşi limită de detecţie, precizie şi acurateţe cu a celor prevăzute în anexa nr. 2. Reactualizarea metodelor de măsurare şi analiză de referinţă se face pe baza progreselor în domeniu şi a metodelor noi de măsurare şi analiză cu performanţe ale limitei de detecţie, preciziei şi acurateţei cel puţin echivalente celor prevăzute în anexa nr 2.

**Art.7**

Comisia stabilește un proiect conţinând seturi de măsuri pentru implementarea Planului de acțiune, care va cuprinde procedurile şi instrucţiunile pentru sistemul de supraveghere şi control prevăzute la art. 5 şi 6.

**Art.8**

Anexele nr.1-5 se pot adapta la progresul științific și tehnic în funcție de progresele în domeniu şi de apariţia de noi tehnologii şi practici agricole cu impact redus asupra mediului la nivel național și european.

**Art.9**

(1) O dată la 4 ani autoritatea publică centrală din domeniul apelor cu sprijinul autorității publice centrale din domeniul agriculturii pentru domeniul său de competență, întocmesc un raport în conformitate cu prevederile anexei nr. 5, ce va fi înaintat Comisiei Europene.

(2*)* Autoritatea publică centrală din domeniul apelor înaintează Comisiei Europene raportul realizat în conformitate cu prezentul articol, în termen de 6 luni de la încheierea perioadei de raportare la care se referă acesta.

**Art. 10**

(1) Autoritățile publice centrală din domeniul apelor, agriculturii și sănătății, emit ordine, regulamente, metodologii şi proceduri necesare pentru implementarea prezentului Plan de acţiune. Autoritatea publică centrală din domeniul apelor informează imediat Comisia Europeană în această privință.

(2) Orice modificare adusă legislației în domeniu va conține o trimitere la Directiva 91/676/CEE sau sunt însoțite de o asemenea trimitere la data publicării lor.

(3) Orice modificare adusă textului principalelor dispoziții de drept intern care se adoptă în domeniul reglementat de prezenta hotărâre de guvern, va fi comunicată Comisiei Europene.

**Art11.**

Anexele nr. 1-5 fac parte integrantă din prezentul plan de acțiune.

**ANEXA nr. 1**: **CRITERII pentru identificarea apelor afectate de poluarea cu nitraţi şi a apelor care riscă să fie expuse unei astfel de poluări**

**A**.Apele afectate de poluarea cu nitraţi şi apele care riscă să fie expuse unei astfel de poluări sunt identificate utilizându-se, printre altele, următoarele criterii:

**a)**dacă apa dulce de suprafaţă, utilizată sau în perspectivă de a fi utilizată ca sursă de apă potabilă, conţine sau riscă să conţină, concentraţii de nitraţi mai mari decât cele prevăzute în anexa nr. 1 la normativul prevăzut la Hotărârea Guvernului nr. [100/2002](file:///C:\\Documents%20and%20Settings\\daniela.catana\\Sintact%202.0\\cache\\Legislatie\\temp\\00053903.htm) pentru aprobarea Normelor de calitate pe care trebuie să le îndeplinească apele de suprafaţă utilizate pentru potabilizare NTPA-013 şi a Normativului privind metodele de măsurare şi frecvenţa de prelevare şi analiză a probelor din apele de suprafaţă destinate producerii de apă potabilă, cu modificările ulterioare, dacă nu se acţionează conform prevederilor art. 5 din Planul de acţiune;

**b)** dacă apele subterane au sau riscă să aibă un conţinut de nitraţi mai mare decât limita maximă admisibilă prin normativele în vigoare, 50 mg/l, dacă nu se acţionează conform prevederilor art. 5 din Planul de acţiune.

**c)**dacă lacurile naturale cu apă dulce sau alte surse de apă dulce, apele costiere, apele tranzitorii şi marine sunt găsite eutrofe sau ar putea deveni eutrofe în viitorul apropiat, dacă nu se acţionează conform prevederilor art. 5 din Planul de acţiune.

**B**.La aplicarea acestor criterii se vor lua în considerare:

**a)**caracteristicile fizice, chimice şi biologice ale apei şi solului;

**b)**situaţia curentă a impactului compuşilor de azot asupra mediului (apă şi sol);

**c)**situaţia curentă a impactului măsurilor luate în conformitate cu prevederile art. 5 din Planul de acţiune.

**ANEXA nr. 2: METODE DE MĂSURARE Şl ANALIZĂ DE REFERINŢĂ**

Metodele de referinţă pentru determinarea compuşilor azotului din îngrăşăminte sunt:

**1**.SR ISO 4176/1994

Îngrăşăminte. Dozarea azotului nitric. Metoda Gravimetrică cu nitron

**2**.SR ISO 5314/1994

Îngrăşăminte. Dozarea azotului amoniacal. Metoda titrimetrică după distilare.

Ape dulci, ape costiere, tranzitorii şi ape marine

**3**.SR ISO 7890-3/2000

Calitatea apei. Determinarea conţinutului de azotaţi.

Partea a 3-a: Metoda spectrometrică cu acid sulfsalicilic.

**4**.STAS 8900/1-1971

Ape de suprafaţă şi ape uzate. Determinarea azotaţilor

**5**.STAS 12999/1991

Apă de mare. Determinarea conţinutului de azotaţi.

**ANEXA nr. 3:** **CONŢINUTUL - CADRU al Codului de bune practici agricole**

**A)** Codul de bune practici agricole, care vizează reducerea poluării cu nitrați și care ține seamă de condițiile dominante din diferitele regiuni ale țării trebuie să conţină prevederi care se referă la următoarele aspecte:

**1.**perioadele în timpul cărora aplicarea îngrășămintelor pe terenurile agricole este necorespunzătoare.

**2**.condiții de aplicare a îngrăşămintelor pe terenuri cu pante abrupte;

**3.**condiții de aplicarea îngrășămintelor pe soluri saturate de apă, inundate, înghețate sau acoperite cu zăpadă;

**4.**condiţiile de aplicare a îngrăşămintelor pe terenurile amplasate lângă cursurile de apă;

**5**.capacitatea şi construcţia spațiilor de stocare a îngrăşămintelor de origine animală, inclusiv măsurile de prevenire a poluării apei prin scurgerile de la suprafaţă, prin infiltrarea în apele subterane şi de suprafaţă a efluenţilor proveniţi de la stocarea îngrăşămintelor de origine animală şi a materiilor vegetale (cum este cazul silozurilor);

**6**.tehnologiile şi procedurile de aplicare pe teren a îngrăşămintelor chimice şi a îngrăşămintelor de origine animală, incluzând normele de dozare şi modul de realizare a unei aplicări pe teren uniforme, pentru a putea menține la un nivel acceptabil scurgerea în ape a elementelor nutritive (conţinutul în azotaţi în apele subterane şi în apele de suprafaţă să nu depăşească limitele admise prin reglementările tehnice).

**B)**Codul de bune practici agricole mai poatet cuprinde recomandări privind:

**7**.utilizarea terenurilor agricole, incluzând sistemul de rotaţie a culturilor şi proporţia dintre suprafeţele de teren destinate culturilor permanente și cele cultivate cu plante anuale;

**8**.menţinerea pe teren a unei cantităţi minime de vegetaţie care să acopere terenul în perioadele ploioase, în scopul reţinerii azotului în sol, care altfel ar putea cauza poluarea cu nitraţi a apelor;

**9.** elaborarea planurilor de fertilizare a culturilor agricole, în funcție de producția planificată și cerințelor culturilor față de nutrienți;

**10**.ținerea registrelor de utilizare a nutrienților pe fiecare solă/ parcelă/cultură agricolă;

11.prevenirea poluării apei din scurgerile de suprafaţă (şiroire) şi a şiroirii apei în sistemele de culturi irigate, produsă înainte ca apa să pătrundă la rădăcinile plantelor.

**ANEXA nr. 4: Măsuri ce trebuie incluse în Programele de acţiune conform art.5 alin. (4) din Planul de acţiune**

**I.**Măsurile cuprind reguli referitoare la:

**1**.Perioadele în timpul cărora se interzice aplicarea anumitor tipuri de îngrășăminte.

**2**.Capacitatea spațiilor pentru depozitarea îngrăşămintelor de origine animală; această capacitate trebuie să depăşească necesarul de stocare în toate zonele vulnerabile, ţinându-se seama de perioadele cele mai lungi de interdicţie a aplicării pe teren a îngrăşămintelor, cu excepţia situaţiilor în care se poate demonstra autorităţilor competente că orice cantitate de îngrăşăminte de origine animală, în exces faţă de actuala capacitate de stocare, va fi tratată într-o manieră care să nu aducă prejudicii mediului;

**3**.Limitarea numărului aplicărilor pe teren ale îngrăşămintelor conform unor bune practici agricole şi ţinându-se seama mai ales de caracteristicile zonei vulnerabile, în special de:

(a) de starea solurilor, a compoziției și a pantei lor;

(b) de condițiile climatice, precipitații și irigații;

(c)practicile agricole şi modul de utilizare a terenurilor, în special de sistemul de rotaţie a culturilor.

Aplicarea pe teren a îngrăşămintelor se bazează pe un echilibru între**:**

**ci)**estimarea - prognozarea necesarului de azot al culturii;

**cii)**aportul de azot adus culturilor de către sol şi cel din îngrăşăminte, care trebuie justificat pe baza:

- cantității de azot prezentă în sol în momentul în care culturile încep să îl utilizeze în proporții importante (cantități rămase la sfârșitul iernii)

- aportului de azot prin mineralizarea netă a rezervelor de azot organic din sol;

- aportului de compuşi ai azotului prin administrarea pe teren a îngrăşămintelor de origine animală;

- aportului de compuşi ai azotului prin administrarea îngrăşămintelor chimice şi a altor îngrăşăminte.

**II.** Aceste măsuri vor asigura ca pentru fiecare exploatație agricolă cantitatea de îngrăşăminte de origine animală aplicată anual pe teren, inclusiv cea lăsată de animale, nu depășeștecantitatea dată pe hectar.

Cantitatea dată pe hectar este de 170 kg de azot din îngrășăminte organice.

Cu toate acestea:

a) pentru primul program de acțiune pe patru ani, autoritățile publice centrale din domeniul apelor și agriculturii pot autoriza o cantitate de efluenți conținând până la 210 kg de azot;

b) în timpul primului program de acțiune pe patru ani și la sfârșitul acestui program, autoritățile publice centrale din domeniul apelor și agriculturii pot fixa cantități diferite de cele indicate anterior. Aceste cantități trebuie determinate astfel încât să nu compromită realizarea obiectivelor prevăzute la articolul 1 și trebuie să se justifice prin criterii obiective precum:

- perioadele lungi de vegetație;

- culturi cu o puternică absorbție de azot;

-precipitații nete ridicate în zona vulnerabilă;

- soluri cu capacitate de denitrificare foarte ridicată.

În cazul în care autoritățile publice centrale din domeniul apei și agriculturii admit o altă valoare în temeiul paragrafului 2, litera (b), acestea informează Comisia Europeană, care analizează motivul efectuării modificării respective, în conformitate cu procedura de reglementare cu control menționată în procedurile sale.

**III.** Autoritatea publică centrală din domeniul apelor și autoritatea publică centrală din domeniul agriculturii, prin unităţile competente din subordinea lor, pot stabili la nivel local cantităţile la care se face referire la pct. II, pe baza numărului de animale, la propunerea Comisiei pentru aplicarea planului de acțiune pentru protecția apelor împotriva poluării cu nitrați din surse agricole.

**IV**. Autoritatea publică centrală din domeniul apelor și autoritatea publică centrală din domeniul agriculturii, vor informa Comisia Europeană despre modalitatea de punere în aplicare a punctului II

**ANEXA nr. 5:** **CONŢINUTUL rapoartelor la care se face referire în art. 9 din Planul de acţiune**

**1**.O situaţie privind acţiunilor de prevenire adoptate conform art. 5.

**2**.O hartă reprezentând următoarele:

a)apele identificate potrivit art. 3 alin. (1) şi anexei nr. 1, indicându-se, pentru fiecare apă, care din criteriile prevăzute în anexa nr. 1 au fost utilizate în scopul identificării;

b)localizarea zonelor vulnerabile desemnate, din care să reiasă distinct zonele existente şi zonele nou-identificate de la momentul emiterii raportului anterior;

**3**.O sinteză a rezultatelor obţinute prin sistemul de supraveghere, conform prevederilor art. 6, inclusiv o situaţie privind aprecierile şi considerentele care au condus la identificarea şi desemnarea fiecărei zone vulnerabile sau la orice revizuire ori adăugare de astfel de zone;

**4.**O sinteză a programelor de acţiune elaborate conform prevederilor art. 5, cu accent pe:

a)măsurile prevăzute la art. 5 alin. (4);

b)informațiile necesare în temeiul punctului 4 din anexa 4.-se refera la alte cantități de gunoi de grajd, în afara de 170 kg azot/ha/an;

c) orice măsură suplimentară sau acţiune implementată în conformitate cu prevederile art. 5 alin. (5);

d)o sinteză a rezultatelor programelor de supraveghere şi control, implementate conform prevederilor art. 5 alin.(6);

e)o apreciere formulată de autoritățile publice centrale din domeniul apelor și agriculturii cu privire la termenele cele mai probabile în care se preconizează că efectele măsurilor programelor de acţiune asupra apelor identificate conform art. 3 alin. (1) ating rezultatele scontate, indicându-se totodată şi nivelul de incertitudine al acestei estimări.